রাজারহাট-নিউটাউন-গোপালনগরে তিনি ‘ডাম্পি’। কিন্তু কালীঘাটের মনোনয়নের খাতায় তিনি ছিলেন ‘শাহনওয়াজ আলি মন্ডল’। 
শাহনওয়াজ কারও পরিচিত নন। শাহনওয়াজ ‘নিষ্কলঙ্ক’। তাই বিধাননগরে পুরভোটের প্রার্থী হিসেবে তাঁর মনোনয়ন পেতে অসুবিধা হয়নি। তৃণমূলনেত্রীও অন্ধকারেই ছিলেন। ‘ডাম্পি’ নাম লেখা হলে টিকিট পাওয়া মুশকিল ছিল। কারণ, ডাম্পির নামে বিস্তর অভিযোগ। 
যার মধ্যে সাম্প্রতিকতমটি এসেছে শুক্রবার। রাজারহাটের এক নির্মাণসংস্থার কাছে পাঁচ লক্ষ টাকা অথবা একটি ফ্ল্যাটের দাবি সংবলিত। তৃণমূল পরিচালিত সিন্ডিকেটের কর্ণধারেরা ওই দাবি করেছে। দলবল নিয়ে ‘শ্রীজি কনস্ট্রাকশন’ নামে নির্মাণসংস্থার কর্মীদের হুমকি দিয়ে কাজ বন্ধ করে দিয়েছিলেন ওই সিন্ডিকেটের মাথা বাবু শীল। খবর জানাজানি হতে শনিবার দুপুরে নবান্নে মুখ্যমন্ত্রীর দফতর থেকে হস্তক্ষেপ করা হয়েছে। নির্মাণসংস্থার কর্তাদের বলা হয়েছে, নির্ভয়ে কাজ শুরু করতে। 
এর মধ্যে ডাম্পি কোথায়? 
ডাম্পি আছেন। অভিযুক্ত বাবু শীল গোপালনগরের ‘জগদীশ স্পোর্টিং ক্লাবে’র সদস্য এবং ডাম্পির ‘ঘনিষ্ঠ’। ডাম্পি আবার ওই ক্লাবের সভাপতি। তেমনই জানিয়েছেন তৃণমূলের স্থানীয় নেতারা। 
ডাম্পি আবার বিধাননগর পুরনিগমের ১ নম্বর বরোর চেয়ারম্যান। একইসঙ্গে তিনি বিধাননগরের মেয়র সব্যসাচী দত্তের ‘ঘনিষ্ঠ এবং আস্থাভাজন’। তৃণমূলের লোকজনের কথায়, সব্যসাচী হলেন ডাম্পির ‘রাজনৈতিক অভিভাবক’। তাঁর আগ্রহেই পুরভোটে মনোনয়ন পেয়েছিলেন ডাম্পি। মনোনয়ন পেশ করার সময়েও সব্যসাচী ছিলেন ডাম্পির পাশেই। এখনও পাশেই আছেন। এদিনও মেয়র বলেছেন, ‘‘ওকে রাজনৈতিক বিষয়ে নিশ্চয়ই প্রশ্রয় দিই। ও বেআইনি কিছু করলে আইনমাফিক যা হওয়ার হবে। কিন্তু ওর নামে তো আদৌ কোনও অভিযোগ জমা পড়েনি!’’ 
নবান্নের ফোন কি আসলে ডাম্পির ‘গডফাদার’ সব্যসাচীর প্রতিই ‘বার্তা’? 
কারণ, ডাম্পি নিউটাউন-রাজারহাট-গোপালপুরে সিন্ডিকেটরাজের অন্যতম ‘হোতা’ বলে পরিচিত। আর সব্যসাচী পরিচিত প্রকাশ্যে একাধিকবার সিন্ডিকেট-রাজের পক্ষে সওয়াল করায়। মেয়র নিজে অবশ্য তা মানতে নারাজ। তাঁর বক্তব্য, ‘‘এতে সব্যসাচী দত্ত কী করবে?’’ আবার ডাম্পির দাবি, তিনি যে ওই ক্লাবের সভাপতি, তা নাকি তিনি নিজেই জানতেন না! পাশাপাশি বলেছেন, ‘ভুক্তভোগী’ সংস্থাকে সবরকম সাহায্য করা হবে। তাঁর ওয়ার্ডে তিনি কোনওরকম তোলাবাজি বরদাস্ত করবেন না! 
অসমর্থিত সূত্রের খবর, ওই ঘটনায় বিধাননগর পুলিশ ডাম্পিকে ডাকতে পারে। বস্তুত, তোলাবাজির অভিযোগে কাউন্সিলর অনিন্দ্য চট্টোপাধ্যায়ের গ্রেফতারি বিধাননগরে আইনের শাসনের যে নতুন ধারা শুরু করেছে, পুলিশ ডেকে জেরা করলে ডাম্পি হবেন তার দ্বিতীয় স্টেশন। তবে এদিন রাত পর্যন্ত পুলিশ সূ্ত্রে তার সত্যতা স্বীকার করা হয়নি।
রাজ্যে পালাবদলের পর একদা রাজারহাটের ‘নিয়ন্ত্রক’ প্রাক্তন সিপিএম নেতা তাপস চট্টোপাধ্যায়ের জায়গা দখল করেছেন ডাম্পি। তৃণমূলের অন্দরের খবর, বিধাননগরে ১ থেকে ৭ নম্বর ওয়ার্ড এবং দক্ষিণ ২৪ পরগনার ভাঙড়ের একাংশে বিস্তৃত ডাম্পির সিন্ডিকেট-সাম্রাজ্য। যার অন্তর্গত আটঘড়া, কৈখালি, সলুয়া, কালীপার্ক, লালকুঠি, নারায়ণপুর, মনিখোলা এবং বেড়াবেড়ি। প্রতিটি ওয়ার্ডে কমপক্ষে ৩০০ করে অনুগামী রয়েছে তাঁর। রাজারহাটের এক তৃণমূল নেতার কথায়, ‘‘ডাম্পির অধীনে প্রায় আড়াই হাজার ছেলে কাজ করে। সকলেই সিন্ডিকেটের সঙ্গে যুক্ত। নারায়ণপুর বটতলায় ডাম্পির তিনতলা বাড়ির একতলার বাতানুকূল ঘরে মুখ্যমন্ত্রীর ছবি টাঙিয়ে নিয়ন্ত্রিত হয় সিন্ডিকেটের কাজকর্ম। তবে সেখানে দলের কোনও ব্যানার, ফ্লেক্স বা পতাকা নেই।’’ ওই নেতার আরও বক্তব্য, ‘‘অলোক ঘোষাল, শিবপ্রসাদ কুণ্ডু, শেখ ইরফান আলি, শেখ ভুটুর মতো তৃণমূলকর্মীদের দলে ব্রাত্য করে রেখেছে ডাম্পি। রাজারহাটের তৃণমূল সভাপতি প্রবীর করকেও ও পাত্তা দেয় না। কানাই পাল, পল্লব পাল, শেখ আসগর, রাজু পালের মতো সিপিএম থেকে-আসা লোকজনকে নিয়ে ডাম্পি ওর সাম্রাজ্য চালায়।’’ বক্তব্য আরও আছে— ‘‘তাপস চট্টোপাধ্যায় তৃণমূলে যোগ দেওয়ার পর তাঁর অফিস এবং একটি ক্লাবও দখল করে নিয়েছে ডাম্পিরা। ওখানে তৃণমূল বা মমতা’দি নন, ডাম্পিই শেষ কথা! অর্থ এবং পেশিশক্তি থাকায় সব্যসাচীও কিছু বলেন না ডাম্পিকে।’’
‘শ্রীজি কনস্ট্রাকশনে’র অভিযোগ সম্পর্কেও সব্যসাচী এদিন বলেছেন, ‘‘অভিযোগটা ডাম্পির নামে নয়। আমি আইসি’কে জিজ্ঞাসা করেছি।’’ ঘটনার পিছনে কি ডাম্পির হাত আছে? ‘গডফাদারে’র জবাব, ‘‘হাত কারও থাকলে তা-ও তো তদন্তসাপেক্ষ। আগে তো অভিযোগ জমা পড়বে! সেটাই তো জমা পড়েনি!’’ এটা ঠিকই যে ভুক্তভোগী সংস্থার অভিযোগে ডাম্পির নাম নেই। সংস্থার আধিকারিক শঙ্কর সেনগুপ্তও জানান, তাঁরা ডাম্পির বিরুদ্ধে কোনও অভিযোগ জানাননি। তবে যে ক্লাবের বিরুদ্ধে তাঁদের অভিযোগ, তার সভাপতি হলেন ডাম্পি। ফলে বাবু শীল এবং সম্প্রদায় ডাম্পিকে অন্ধকারে রেখে ওই কাজ করেছে, তা তৃণমূলের লোকেরাও বিশ্বাস করেন না! 
এদিন শঙ্কর বলেন, ‘‘আমরা চার বছর আগে একটি চারতলা আবাসন তৈরির কাজ শুরু করি। সেই থেকে প্রায় দেড় লক্ষ টাকা দিয়েছি ওই ক্লাবকে। তার পরেও ক্লাব থেকে পাঁচ লক্ষ টাকা বা একটি ফ্ল্যাট চাওয়া হয়। শুক্রবার বাবু এবং অন্য কয়েকজন এসে শ্রমিকদের হুমকি দিয়ে এবং মারধর করে কাজ বন্ধ করে দিয়ে বলে, ডোনেশন না দিলে কাজ করতে দেওয়া হবে না! বলে, নির্দেশ অমান্য করলে আমাদের ভয়াবহ পরিণতি হবে!’’ শঙ্করের বক্তব্য, ‘‘আমরা বহুবার ওদের বোঝানোর চেষ্টা করেছি। কিন্তু ওরা ভয়ঙ্কর আর বেপরোয়া। আমদের শ্রমিকদের চড়-থাপ্পড়ও মেরেছে। আইনশৃঙ্খলাকে ওরা কোনও গুরুত্ব দেয় না।’’ 
তবে নবান্নের ‘হস্তক্ষেপে’ শঙ্কর খুশি। শুক্রবারের ঘটনার পর পুরসভা এবং পুলিশের কাছে অভিযোগ করা হয়। তারপরেই নবান্নের হস্তক্ষেপ। ওই নির্মীয়মাণ আবাসনের সামনে পুলিশও মোতায়েন করা হয়। শঙ্কর বলেন, ‘‘আমাকে মুখ্যমন্ত্রীর দফতর থেকে ফোন করে আশ্বস্ত করা হয়েছে। আমরা কাজ শুরু করব। প্রশাসন পাশে রয়েছে। আমরা খুশি।’’
বাম জমানার পতনের পর নারায়ণপুরে সিপিএমের সঙ্গে সংঘর্ষের একটি ঘটনার পর ডাম্পি এলাকায় তৃণমূলের নেতা হয়ে যান। দলের এক নেতার কথায়, ‘‘নারায়ণপুর বটতলায় ডাম্পির বাবার একটি জুতোর দোকান ছিল। এখনও সে দোকান আছে। ওই এলাকাতেই তিনতলা বাড়ি করেছে ডাম্পি। দু’টো গাড়ি ব্যবহার করে। ক’বছরে ও কী করে এত টাকার মালিক হল, তা নিয়ে দলেও প্রশ্ন আছে। কিন্তু মেয়র আবার ডাম্পির সহায়!’’ 
নবান্নের ‘বার্তা’ কি সেই মেয়রকেই দেওয়া হল?